b'\n_START_ARTICLE_\nPiramidna besedila\n_START_PARAGRAPH_\nPiramidna besedila so zbirka staroegip\xc4\x8danskih verskih besedil iz obdobja Starega kraljestva. Napisana so  v staroegip\xc4\x8danskem jeziku in vklesana na stene grobnic in sarkofage pokojnikov v piramidah v Sakari v obdobju Pete in \xc5\xa0este dinastije Starega kraljestva.  Najstarej\xc5\xa1a besedila so bila napisana okoli 2400-2300 pr. n. \xc5\xa1t.  Za razliko od kasnej\xc5\xa1ih besedil na sarkofagih in Knjige mrtvih so bila piramidna besedila rezervirana samo za faraone in niso bila ilustrirana. V piramidnih besedilih je po Kamnu iz Palerma druga najstarej\xc5\xa1a omemba Ozirisa, ki je postal najpomembnej\xc5\xa1e bo\xc5\xbeanstvo, povezano s posmrtnim \xc5\xbeivljenjem v anti\xc4\x8dni egip\xc4\x8danski religiji._NEWLINE_\xc4\x8carovna besedila in uroki v piramidnih besedilih so bili povezani predvsem z ohranitvijo faraonovih posmrtnih ostankov, o\xc5\xbeivitvijo njegovega telesa po smrti in dvigom v nebo, ki je v \xc4\x8dasu Starega kraljestva pomenil  vi\xc5\xa1ek posmrtnega \xc5\xbeivljenja. \xc4\x8carovni uroki opisujejo tudi vse mogo\xc4\x8de na\xc4\x8dine faraonovega potovanja, vklju\xc4\x8dno s klan\xc4\x8dinami, stopnicami, lestvami in najpomembnej\xc5\xa1im letenjem. Uroke  je bilo mogo\xc4\x8de uporabiti tudi za klicanje bogov, da bi jim pomagali, ali gro\xc5\xbenjo, \xc4\x8de tega ne bi upo\xc5\xa1tevali.\n_START_SECTION_\nRazli\xc4\x8dice\n_START_PARAGRAPH_\nBesedila je prvi odkril Gaston Maspero leta 1881. V nem\xc5\xa1\xc4\x8dino jih je prevedel Kurt Heinrich Sethe, v franco\xc5\xa1\xc4\x8dino Louis Speleers in v angle\xc5\xa1\xc4\x8dino Raymond O. Faulkner, Samuel A. B. Mercer in James P. Allen (najkasnej\xc5\xa1i prevod)._NEWLINE_Najstarej\xc5\xa1a razli\xc4\x8dica piramidnega besedila je iz piramide faraona Unasa, zadnjega vladarja iz Pete dinastije in vsebuje 228 urokov. Druga besedila so odkrili v piramidah faraonov Tetija, Pepija I., Merenreja I. in Pepija II. iz \xc5\xa0este dinastije. Na\xc5\xa1li so jih tudi v piramidah \xc5\xa1tevilnih kraljic iz \xc5\xa0este dinastije (Ankenespepi II., Neit, Iput II., Ved\xc5\xbeebten in Behenu) in na odlomkih lesa v grobnici kraljice Meretites II._NEWLINE_Prva izdaja piramidnih besedil, ki jo je objavil Kurt Sethe, je vsebovala 714 razli\xc4\x8dnih urokov. Kasneje se je njihovo \xc5\xa1tevilo pove\xc4\x8dalo na 759. Nobeno piramidno besedilo ne vsebuje vseh  odkritih urokov.'